**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Емил Димитров – министър на околната среда и водите**

**Относно**: *Проект на Постановление на Министерския съвет за приемане на Наредба за ползването на повърхностните води*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация (УПМСНА), представям на вниманието Ви проект на Постановление на Министерския съвет за приемане на Наредба за ползването на повърхностните води.

Наредбата за ползването на повърхностните води се приема от Министерския съвет на основание чл. 135, ал.1, т.1а от Закона за водите (ЗВ).

Настоящият проект на ПМС за приемане на Наредбата за ползването на повърхностни води е изготвен във връзка с необходимостта от постигане на съответствие с приетия през 2018 г. ЗИД на ЗВ (обн. ДВ, бр. 98 от 2018 г., в сила от 27.11.2018 г.), приет във връзка с изпълнение на Протоколно Решение № 28 от 28 юни 2017 г. на Министерския съвет във връзка с намаляване на административната и регулаторната тежест върху гражданите и бизнеса, Решение № 338 на Министерския съвет от 2017 г. за приемане на мерки за намаляване на административната тежест върху гражданите и бизнеса чрез премахване на изискването за представянето на някои официални удостоверителни документи на хартиен носител.

С приемането на предложения проект на Наредба за ползването на повърхностните води ще се замени действащата Наредба за ползването на повърхностните води, приета с ПМС № 352 от 14.12.2016 г., обн., ДВ, бр. 100 от 16.12.2016 г., тъй като предложените промени са многобройни и важни, което налага необходимостта уреждането на отношенията свързани с ползването на повърхностите води да се уреди с нова наредба, която да замени действащата.

С приемането на Наредбата за ползването на повърхностните води ще се постигнат следните цели:

* Съответствие с разпоредбите на Закона за водите, във връзка с въведени нормативни изисквания за намаляване на административната тежест – намаляване на броя на изискваните от заявителите документи, включително документи, за които е възможно да бъдат изискани по служебен път.
* С Наредбата се уреждат редът и начинът за използване на повърхностните води и водните обекти, процедурата за издаване на разрешителни и условията, при които се издават разрешителни за водовземане и ползване от повърхностен воден обект.
* С проекта на ПМС се регламентира и уточнява вида на документите, които се изискват по служебен път при провеждане на процедури по издаване на разрешителни за водовземане и/или ползване, както и информацията за наличие или липса на задължения, с което се цели избягване на двусмисленото им тълкуване. Предвидено е компетентният орган да извършва служебна проверка, дали административният акт, издаден по реда на глава шеста от Закона за опазване на околната среда и/или по чл. 31 от Закона за биологичното разнообразие е влязъл в сила или подлежащ на предварително изпълнение, както и незагубил правно действие. С цел намаляване административната тежест на бизнеса, при провеждане на процедури по издаване на разрешителни от язовири, компетентният орган, по служебен път, съгласува водовземането и/или ползването със собственика или оправомощено от него лице, на което е възложена експлоатацията на язовира по отношение на техническата сигурност на съоръженията и дейността, която се извършва от собственика, както и с Националната агенция за приходите, Агенция "Митници", общините във връзка с наличие или липса на задължения. Когато искането е за издаване на разрешително за ползване на повърхностен воден обект за аквакултури и свързаните с тях дейности, компетентният орган по издаване на разрешителното изисква по служебен път становище от Изпълнителната агенция по рибарство и аквакултури (ИАРА) и заповед за определяне на зоните за аквакултури, аварийните зони и защитните нива за всеки отделен воден обект в съответствие с чл.15 г от Закона за рибарство и аквакултурите (ЗРА).
* При издаване на разрешително за ползване на повърхностен воден обект за изграждане на плаващи съоръжения в язовири, да отпадне изискването за предоставяне на прединвестиционно проучване, включително част "Конструктивна на хидротехническото съоръжение", с обхват и съдържание съгласно Наредба № 4 от 2001 г. за обхвата и съдържанието на инвестиционните проекти и хидроложка част и хидравлично оразмеряване.
* Изпълнение на поети ангажименти пред Европейската комисия по стартиралата пилотна процедура - EU Pilot EUP (2017)9183 относно разрешаване и експлоатация на водноелектрически централи (ВЕЦ) в Република България за потенциално нарушение при прилагане на директива 2000/60/ЕС (РДВ). По искане на ЕК е предоставена информация и отговори по поставените въпроси за процедурите за разрешаване на ВЕЦ, през март 2019 г. е проведена пакетна среща с ЕК и е предоставена допълнителна информация по пилотната процедура, като е поет ангажимент за въвеждане на допълнителни нормативни изисквания за преценка въздействието от нови проекти за ВЕЦ за постигане на целите на РДВ за добро екологично състояние и процедурите за допускане на изключения от постигане на целите след съответните анализи и оценки в съответствие с Ръководство № 36 на Общата Стратегия по прилагане на РДВ. В тази връзка в Наредбата е предложено да се предоставя и необходимата информация за преценка възможността от въздействие върху постигане на целите за засегнатите повърхностни водни тела при реализацията на ВЕЦ и преценка възможността за допускане на изключения от постигане на целите за засегнатите водни тела, информация за наличие на рибни проходи и състояние и необходимост от реконструкция; изисквания за собствен мониторинг при издаване на разрешителни за ВЕЦ с цел оценка на ефекта при реализирането на ВЕЦ и ефективността на изградените рибни проходи, както и изисквания за осигуряване на измервания с цел осигуряване и контрол на минимално допустимия отток.
* Въвеждат се текстове, които целят подпомагане на Басейновите дирекции при осъществявания от тях контрол свързан с осигуряване проводимостта на речните легла.

Тъй като поддържането на хидравличната проводимост на речните легла е посочено като част от постоянната защита от вредното въздействие на водите в чл. 138, ал. 4, т. 5 от Закона за водите се налага съответното почистване на речните легла, в това число на речното корито и крайбрежните залиеваеми ивици. Това почистване на реките следва да бъде извършвано по регламентирания в чл. 140 от ЗВ ред, но и във връзка със спазване на изискванията заложени в 143, т.1 от Закона за водите, а именно да не се допуска нарушаване на естественото състояние на леглата, бреговете на реките и крайбрежните заливаеми ивици. Съгласно действащите разпоредби на ЗВ, почистването от храстова и дървесна растителност с цел поддържане на хидравличната проводимост в некоригираните речни легла, попадащи в зони от Натура 2000 подлежи на разрешителен режим (чл.46, ал.1, т.10 от ЗВ), а извън зоните от Натура 2000 – на уведомителен режим (чл.58, ал.1, т.4 от ЗВ).

В рамките на коригираните речни легла и съоръженията, които са обект на поддържане от страна на „Напоителни системи“ ЕАД, почистването от храсти и дървесна растителност се извършва при облекчен режим след приетите поправки в ЗВ от 03.07.2018 г., ДВ бр.55, (чл.140, ал.12), като при планирани дейности това може да стане след писмено уведомяване на съответната областна администрация и басейнова дирекция, а в случай, че почистването включва отстраняване на насаждения - Изпълнителната агенция по горите, докато при аварийни ситуации уведомлението се извършва при първа възможност.

В тази връзка с предложените разпоредби на чл. 37 и чл. 38се конкретизират задълженията за извършване на обществени услуги за защита от вредното въздействие на водите от НС ЕАД – когато се установи необходимост от изземване на наносни отложения за осигуряване нормална проводимост, директорът на басейновата дирекция издава разрешително за ползване на воден обект на определения от областния управител изпълнител за изземване на наносни отложения или ако в участъка възложен за извършване на обществени услуги за защита от вредното въздействие на водите се установи необходимост от премахване на израсналите във водното течение дървета, дънери, храсти и всички паднали или с опасност да паднат дървета, и ако участъкът не попада в зони за защита - не се изисква издаване на разрешително, необходимо е 30-дневно предварително писмено уведомяване на басейновата дирекция.

Чрез текстовете предложени в чл. 72 се конкретизират задълженията на контролния орган при извършване на самостоятелен контрол и при участие в междуведомствените комисии по заповед на областните управители

Уточнени са и задълженията на собственика във връзка с осигуряването на минимално допустим отток след язовирната стена.

С предложения проект на ПМС са прецизирани текстове с цел избягване на двусмисленото им тълкуване.

За предложения проект на Наредба за ползването на повърхностните води не са необходими допълнителни разходи/ трансфери /други плащания по бюджета на Министерство на околната среда и водите (МОСВ). Предложеният проект на акт не води до въздействие върху държавния бюджет. Изготвена е финансова обосновка по Приложение 2.2 от УПМСНА - одобрена от министъра на финансите и приложена към настоящия доклад.

За проекта на ПМС е изготвена частична предварителна оценка на въздействието, в която са отразени препоръките от становището на Администрацията на МС от 08 май 2020 г.

Проектът на ПМС за приемане на Наредбата за ползването на повърхностните води не е свързан с изпълнение на актове на Европейския съюз, поради което не е приложена справка за съответствие с европейското право.

Проектът на ПМС и съпътстващата го документация са съгласувани по реда на чл. 32 от УСМСНА, като за постъпилите становища е изготвена справка за отразяването на получените становища - приложение към настоящия доклад.

В изпълнение на изискванията на чл. 26, ал. 2 от Закона за нормативните актове и чл. 85 от УПМСНА, проектите на наредбата, на ПМС за приемането й и настоящия доклад са публикувани на интернет страницата на МОСВ и Портала за обществени консултации на МС, с което е предоставена възможност на обществеността и заинтересованите лица в периода от **04.**11**.2020 г. до 04.12.2020 г.** да представят становища и предложения по проектната документация. Получените становища са отразени съгласно приложената справка.

На основание чл. 26, ал. 5 от ЗНА, на интернет-страницата на МОСВ и Портала за обществени консултации на ……….. 2020 г. е публикувана справка за постъпилите предложения заедно с обосновка за неприетите предложения.

Предвид всичко гореизложено,

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на *Постановление на Министерския съвет за приемане на Наредбата за ползването на повърхностните води.*

**Приложение:**

1. Проект на ПМС за приемане на Наредба за ползването на повърхностните води;
2. Проект на Наредба за ползването на повърхностните води;
3. Финансова обосновка, одобрена от министъра на финансите;
4. Частична предварителна оценка на въздействието;
5. Становища по проектната документация;
6. Справки за отразяване на постъпилите становища – при съгласуването по чл. 32 от УПМСНА и по чл. 26, ал. 2 от ЗНА;
7. Проект на съобщение за средствата за масово осведомяване.

**ЕМИЛ ДИМИТРОВ**

*Министър на околната среда и водите*